DC ने पंत की जर्सी टांगी, कोहली-गंभीर में बहस, रिंकू ने जड़े 5 बॉल पर 5 छक्के
IPL 2023 Top Memorable Moments In 25 PHOTOS. 60 दिन और 74 मैच के बाद इंडियन प्रीमियर लीग (IPL) 2023 को अपना चैंपियन मिल गया। रविवार को होने वाला फाइनल बारिश के कारण सोमवार शाम शुरू हुआ
60 दिन और 74 मैचों के बाद इंडियन प्रीमियर लीग (IPL) 2023 को चैंपियन मिल गया। रविवार को होने वाला फाइनल बारिश के कारण सोमवार शाम शुरू हुआ और मंगलवार देर सुबह करीब 2 बजे तक खत्म हुआ। अहमदाबाद में खेले गए फाइनल में चेन्नई सुपर किंग्स ने गुजरात टाइटंस को 5 विकेट से हराया। CSK के ट्रॉफी उठाने के साथ ही IPL-16 का समापन हुआ।
इस IPL सीजन हमें कई शानदार मोमेंट्स देखने को मिले। जहां दिल्ली कैपिटल्स ने अपने पहले ही मैच में ऋषभ पंत को ट्रिब्यूट देने के लिए डगआउट में उनकी जर्सी टांगी, वहीं रिंकू सिंह के मैच विनिंग 5 छक्के और कोहली-गंभीर के बीच हुई बहस सीजन की हाइलाइट्स रहीं। आखिर में सुनील गावस्कर के शर्ट पर एम एस धोनी का ऑटोग्राफ अरसे तक याद की जाने वाली कहानी बनी।
इस खबर में हम पूरे IPL 2023 के टाॅप मोमेंट्स देखेंगे और पूरे सीजन को रिवाइंड करेंगे...
1. दिल्ली के पवेलियन में टॉप पर पंत की जर्सी 
1 अप्रैल को दिल्ली कैपिटल्स ने अपना पहला मुकाबला लखनऊ सुपर जायंट्स के खिलाफ लखनऊ के इकाना स्टेडियम में खेला। इस दौरान फ्रेंचाइजी ने पूर्व कप्तान ऋषभ पंत के सम्मान में उनकी जर्सी को अपने पवेलियन में सबसे ऊपर टांगा।
दिल्ली कैपिटल्स के पूर्व कप्तान ऋषभ पंत पिछले साल कार एक्सीडेंट में घायल हो गए थे और इस कारण वह लंबे समय के लिए क्रिकेट से दूर रहेंगे। दिल्ली ने उनकी जगह डेविड वॉर्नर को कप्तान बनाया। उन्हें सपोर्ट करने के लिए उनके फैंस लखनऊ के स्टेडियम में भी 'मिस यू पंत' लिखे पोस्टर लेकर पहुंचे।
2. ऋतुराज और नेहल के शॉट कार पर जा लगे
इस सीजन दो बार बल्लेबाजों के शॉट से स्टेडियम में रखी कार पर डेंट लगा। पहला सिक्स ऋतुराज गायकवाड़ ने लखनऊ सुपर जायंट्स के खिलाफ चेपॉक में खेले मुकाबले में लगाया। गायकवाड ने पावरप्ले के आखिरी ओवर में छक्का मारा और बॉल सीधे स्टेडियम में रखी कार पर जा लगी। कार प्लेयर ऑफ द टूर्नामेंट शुभमन गिल को अवॉर्ड में दी गई।
दूसरा सिक्स मुंबई इंडियंस के प्लेयर नेहल वाधेरा ने लगाया। 9 मई को बेंगलुरु के खिलाफ मैच के 11वें ओवर में वनिंदु हसरंगा की गेंद पर नेहल वधेरा ने स्लॉग स्वीप लगा कर डीप मिड-विकेट की दिशा में शानदार छक्का लगाया। बॉल बॉउंड्री के बाहर खड़ी कार पर लगी। इससे कार के हैंडल पर डेंट आ गया।
3. दिल्ली को सपोर्ट करने स्टेडियम पहुंचे ऋषभ पंत
दिल्ली ने अपना पहला होम मैच 4 अप्रैल को खेला। इस दौरान टीम के पूर्व कप्तान ऋषभ पंत टीम को सपोर्ट करने स्टेडियम पहुंचे। उन्होंने VIP एरिया में बैठकर पूरा मैच देखा। पंत IPL चेयरमैन राजीव शुक्ला, BCCI सचिव जय शाह और दिल्ली टीम के मालिक पार्थ जिंदल के साथ बैठकर बातचीत करते भी नजर आए थे।
4. वानखेड़े में फिर साथ आए सचिन-धोनी 
मुंबई और चेन्नई के बीच सीजन का पहला एल-क्लासिको वानखेड़े स्टेडियम में 8 अप्रैल को खेला गया था। इसी मैदान पर भारत ने धोनी की कप्तानी में 2011 वनडे वर्ल्ड कप का फाइनल जीता था। उस मैच में सचिन तेंदुलकर भी थे। मैच से पहले MI के मेंटर सचिन तेंदुलकर और CSK कप्तान एम एस धोनी एक बार फिर वानखेड़े मैदान पर एक साथ नजर आए।
5. राशिद की पहली IPL हैट्रिक
गुजरात के टॉप स्पिनर राशिद खान ने अपने IPL करियर की पहली हैटट्रिक ली। गुजरात टाइटंस और कोलकाता नाइट राइडर्स के बीच 9 अप्रैल को मैच खेला गया। इसमें दूसरी पारी के दौरान 17वें ओवर की शुरुआती 3 गेंदों पर राशिद खान ने हैट्रिक ले ली। उन्होंने ओवर की पहली गेंद पर रसेल को आउट किया। फिर दूसरी गेंद पर सुनील नरेन और तीसरी पर शार्दूल को LBW कर अपनी हैट्रिक पूरी की।
6. रिंकू के 5 छक्के और KKR जीत गया
राशिद की हैटट्रिक के बाद आखिरी ओवर में कोलकाता को जीत के लिए 29 रन की जरूरत थी। पहली बॉल पर उमेश यादव ने सिंगल लिया। आखिरी 5 बॉल पर 28 रन की जरूरत थी। रिंकू 16 बॉल में 18 रन के स्कोर पर खेल रहे थे। उन्होंने ओवर की बाकी 5 गेंदों पर लॉन्ग ऑफ, स्क्वेयर लेग, लॉन्ग ऑन और सामने की ओर 5 लंबे-लंबे छक्के लगाए और अपनी टीम को 3 विकेट से मैच जिता दिया।
7. धोनी का 200वां कप्तानी मैच
चेन्नई सुपर किंग्स ने राजस्थान रॉयल्स के खिलाफ मुकाबला खेला था। महेंद्र सिंह धोनी ने चेन्नई सुपर किंग्स (CSK) की कप्तानी में 200वां IPL मैच खेला। उन्होंने मैच में टॉस जीता और पहले गेंदबाजी चुनी। 200वें मैच से पहले CSK के मालिकों ने धोनी को मोमेंटो गिफ्ट किया।
8. कोहली-गांगुली ने नहीं मिलाया हाथ 
रॉयल चैलेंजर्स बेंगलुरु और दिल्ली कैपिटल्स के बीच 15 अप्रैल को मुकाबला खेला गया। मैच खत्म होने के बाद दोनों टीम के खिलाड़ी लाइन बनाकर एक-दूसरे से हाथ मिलाने लगे। यहां दिल्ली कैपिटल्स टीम के कोच सौरव गांगुली और RCB के पूर्व कप्तान विराट कोहली ने एक-दूसरे से हाथ नहीं मिलाया।
9. अर्जुन तेंदुलकर को मिला पहला IPL विकेट 
सचिन तेंदुलकर के बेटे अर्जुन तेंदुलकर को 18 अप्रैल के दिन सनराइजर्स हैदराबाद के खिलाफ अपना पहला IPL विकेट मिला। मैच के आखिरी ओवर में हैदराबाद को 6 बॉल पर 20 रनों की दरकार थी। कप्तान रोहित शर्मा ने अर्जुन को गेंद थमाई। अर्जुन ने शानदार गेंदबाजी करते हुए 6 रन दिए और पांचवीं गेंद पर भुवनेश्वर कुमार को आउट किया। भुवनेश्वर कवर पोजीशन पर रोहित शर्मा को कैच थमा बैठे और अर्जुन को पहला IPL विकेट मिला।
10. एपल के CEO टिम कुक पहुंचे मैच देखने
अप्रैल में एपल के CEO टिम कुक भारत में एपल के पहले स्टोर को लॉन्च करने के लिए पहुंचे हुए थे । स्टोर लॉन्च होने के बाद 20 अप्रैल को कुक दिल्ली के अरुण जेटली स्टेडियम में KKR और DC का मैच देखने पहुंचे थे। कुक बॉलीवुड एक्ट्रेस सोनम कपूर और IPL के पूर्व चेयरमैन राजीव शुक्ला के साथ मैच देख रहे थे। उनके अलावा बॉलीवुड स्टार शाहरुख खान की बेटी सुहाना भी मैच देखने स्टेडियम पहुंची थीं।
11. अर्शदीप ने 10-10 लाख के 2 स्टंप्स तोड़े
पंजाब किंग्स और मुंबई इंडियंस के बीच 22 अप्रैल को खेले मुकाबले में पंजाब के पेसर अर्शदीप ने 10-10 लाख के 2 स्टंप्स तोड़ दिए। मैच के आखिरी ओवर की तीसरी गेंद अर्शदीप ने फुलर लेंथ यॉर्कर फेंकी और तिलक बोल्ड हो गए। चौथी गेंद भी अर्शदीप ने फुलर लेंथ ही फेंकी, इस बार नेहल वाधेरा बोल्ड हो गए। दोनों बार बैटर्स के मिडिल स्टंप टूट गए।
IPL में इन दिनों LED स्टंप्स यूज होते हैं। एक स्टंप की कीमत करीब 10 लाख रुपए होती है। अर्शदीप ने लगातार गेंदों पर पर 2 स्टंप्स तोड़े। इस तरह अर्शदीप ने 2 ही गेंदों पर IPL को 20 लाख रुपए का नुकसान करा दिया।
12. पंड्या ब्रदर्स ने जर्सी बदली, टॉस में भी साथ दिखे थे
गुजरात टाइटंस के हार्दिक पंड्या और लखनऊ सुपर जायंट्स के उनके भाई क्रुणाल पंड्या ने एक दूसरे के खिलाफ खेले मैच के बाद जर्सी बदली थी।
इसके बाद 7 मई को दिल्ली कैपिटल्स और गजरात जायंट्स के बीच फिर मुकाबला खेला गया। इस दौरान पंड्या ब्रदर्स यानी हार्दिक पंड्या और क्रुणाल पंड्या टॉस के दौरान एक दूसरे के आमने-सामने नजर आए थे। दरअसल, केएल राहुल की गैरमौजूदगी में क्रुणाल लखनऊ की कप्तानी कर रहे है। इसलिए टॉस के दौरान लखनऊ की ओर से क्रुणाल आए।
13. फैन ने कोहली के पैर छुए
1 मई को लखनऊ सुपर जायंट्स और रॉयल चैलेंजर्स बेंगलुरु के बीच चिन्नास्वामी स्टेडियम में मैच हुआ था। इस दौरान दूसरी पारी में सातवें ओवर के बाद एक फैन मैदान में दौड़ते हुए विराट के पास आ गया और उनके पैरों में गिर गया। विराट उन्हें दूर जाने के लिए कहने लगे। आखिरी में सिक्योरिटी गार्ड्स फैन को मैदान से बाहर ले गए।
14. 1463 दिन बाद रद्द हुआ IPL मैच 
3 मई को लखनऊ सुपर जायंट्स और चेन्नई सुपर किंग्स के बीच मुकाबला होना था। लखनऊ में मैच शुरू होने से पहले ही बारिश हो रही थी, लेकिन दोपहर 3:30 बजे बारिश बंद हो गई और मैच शुरू हो गया। लखनऊ ने 19.2 ओवर बैटिंग कर 7 विकेट पर 125 रन बनाए, लेकिन तभी तेज बारिश होने लगी। बारिश के कारण मैच दोबारा शुरू नहीं हुआ और दोनों टीमों को 1-1 पॉइंट देकर मुकाबला रद्द कर दिया गया।
15. जब मैदान पर भिड़े विराट कोहली और गौतम गंभीर
इस सीजन LSG और RCB के बीच नई रावालरी देखने को मिली। 1 मई को लखनऊ और बेंगलुरु के बीच मुकाबले के दौरान दूसरी पारी में RCB के पूर्व कप्तान विराट कोहली की लखनऊ के अफगानी गेंदबाज नवीन उल हक से बहस हुई। नवीन उस वक्त बैटिंग कर रहे थे, बहस के बाद नवीन ने एक छक्का भी मारा, लेकिन अपनी टीम को जीत नहीं दिला सके।
मैच के बाद दोनों खिलाड़ी हाथ मिलाने के दौरान भी नोकझोंक करते नजर आए। मैच के बाद विराट कोहली और गौतम गंभीर में तीखी-बहस देखने को मिली। कोहली और गंभीर की बहस में अमित मिश्रा और केएल राहुल ने बीच-बचाव किया।
16. कोहली ने बचपन के कोच के पैर छुए
इंडियन प्रीमियर लीग-16 का 50वां मुकाबला अरुण जेटली स्टेडियम में दिल्ली कैपिटल्स (DC) और रॉयल चैलेंजर्स बेंगलुरु (RCB) के बीच खेला गया था। इस दौरान मैच से पहले कोहली अपने पहले कोच राजकुमार शर्मा के पैर छूते नजर आए थे।
17. राशिद ने लिया कैच ऑफ द सीजन 
गुजरात के राशिद खान ने कैच ऑफ द सीजन लिया। अहमदाबाद में टीम ने लखनऊ के खिलाफ मैच खेला। मोहित शर्मा की गेंद पर नौवें ओवर की दूसरी बॉल पर मेयर्स ने पुल शॉट खेला। फील्डिंग कर रहे राशिद ने 26 मीटर दूरी से दौड़ लगाते हुए आए और शानदार स्लाइडिंग कैच पकड़ा।
18. संदीप शर्मा ने आखिरी गेंद नो-बॉल फेंकी, समद ने मैच जिताया 
7 मई को SRH और RR के बीच शाम का मुकाबला खेला गया था। इसमें दूसरी पारी के आखिरी ओवर में SRH को 17 रन की जरूरत थी। अब्दुल समद और मार्को यानसन ने 5 गेंद पर 12 रन बना लिए। आखिरी गेंद पर 5 रन चाहिए थे, लेकिन समद लॉन्ग ऑफ पर कैच हो गए। राजस्थान मैच जीतने की खुशी मनाने लगी, तभी थर्ड अंपायर ने नो-बॉल का सिग्नल दे दिया।संदीप शर्मा की नो-बॉल पर अब्दुल समद और मार्को यानसन ने कोई रन नहीं लिया। ऐसे में टीम को आखिरी गेंद, जो कि फ्री हिट थी, उस पर 4 रन चाहिए थे। संदीप ने यॉर्कर फेंकी, लेकिन समद ने पिच के अंदर खड़े रहते हुए सामने की ओर छक्का मार दिया। हैदराबाद जीत गया।
19. LSG के डगआउट पर फैंस ने फेंके नट-बोल्ट
लखनऊ सुपर जायंट्स और सनराइजर्स हैदराबाद के बीच 13 मई को मुकाबला खेला गया था। पहली पारी के दौरान हैदराबाद के फैंस ने लखनऊ के डगआउट पर नट-बोल्ट फेंके, जिस पर LSG के टीम मैनेजमेंट ने फील्ड अंपायर ने शिकायत की। शिकायत के बाद अंपायर हैदराबाद के कोच मुरलीधरन को नट-बोल्ट दिखाते नजर आए।
LSG के एक सूत्र ने भास्कर से इस वाकये की पुष्टि करते हुए कहा था, मैच के दौरान दर्शकों ने खिलाड़ियों और सपोर्ट स्टाफ पर नट-बोल्ट फेंके। इतना ही नहीं, कोच गौतम गंभीर को टारगेट कर विराट कोहली के नाम के नारे भी लगाए।
20. जोस-जायसवाल जीरो पर आउट हुए और राजस्थान लड़खड़ाया 
राजस्थान रॉयल्स के सलामी बल्लेबाज जोस बटलर और यशस्वी जायसवाल इस सीजन शानदार बैटिंग कर रहे थे। लेकिन 14 मई को बेंगलुरु के बॉलिंग अटैक के सामने दोनों ही बल्लेबाज अपना खाता भी नहीं खोल सके। पहले ओवर की दूसरी बॉल पर मोहम्मद सिराज ने जायसवाल को आउट किया। वहीं पारी के दूसरे ओवर में वेन पार्नेल ने जोस बटलर को सिराज के हाथों कैच आउट कराया। इस वजह से प्रेशर के कारण राजस्थान रॉयल्स की पूरी टीम 59 रन पर ही ऑलआउट हो गई।
21. छक्का लगा कर कोहली ने 4 साल बाद लगाया शतक
18 मई को हैदराबाद के खिलाफ RCB के स्टार बैटर विराट कोहली ने IPL में 4 साल बाद शतक जड़ा। उनके शतक पूरा करने का स्टाइल भी शानदार रहा। 18वें ओवर में विराट 94 पर बल्लेबाजी कर रहे थे। भुवनेश्वर कुमार ने ओवर की चौथी बॉल लेग स्टंप पर फुलर लेंथ फेंकी। कोहली ने क्रीज पर अंदर खड़े रहकर डीप मिड-विकेट पर छक्का लगाया और अपना शतक पूरा कर लिया।
22. जडेजा के सामने वार्नर ने चलाई तलवार
चेन्नई सुपर किंग्स और दिल्ली कैपिटल्स के बीच 20 मई को मुकाबला हुआ। दूसरी पारी में डेविड वार्नर और रवींद्र जडेजा के बीच मजाकिया मोमेंट देखने को मिला। पांचवें ओवर की तीसरी बॉल दीपक चाहर ने ऑफ स्टंप के बाहर शॉर्ट पिच फेंकी। वार्नर ने एक्स्ट्रा कवर्स पर शॉट खेला और एक रन लेने के लिए दौड़ पड़े। फील्डर ने बॉल उठाई और नॉन-स्ट्राइकर एंड की ओर थ्रो कर दिया।
थ्रो स्टंप्स से नहीं लगा और ओवरथ्रो हो गया। बॉल अजिंक्य रहाणे के पास गई, इतने में वॉर्नर दूसरा रन लेने के लिए क्रीज से बाहर निकले। वॉर्नर ने बार-बार अपने कदम आगे बढ़ाए, लेकिन रन नहीं दौड़ा। रहाणे ने इतने में स्टंप्स की ओर थ्रो फेंक दिया, फिर से ओवरथ्रो हुआ और इस बार गेंद रवींद्र जडेजा के हाथों में आ गई।
जडेजा दौड़ते हुए स्टंप्स के पास आने लगे और वार्नर अपने बैट को तलवार की तरह लहराने लगे। जडेजा भी अक्सर अपनी फिफ्टी या सेंचुरी पूरी करने के बाद बैट को तलवार की तरह लहराते हैं। जडेजा बैटर के मजाक को समझ गए और हंसते हुए वापस फील्डिंग करने चले गए।
23. धोनी से गावस्कर ने मांगा ऑटोग्राफ
सुनील गावस्कर और महेंद्र सिंह धोनी एक फ्रेम में आए और कुछ ही पल में जो कहानी बन गई, वो भी अरसे तक याद की जाएगी। चेन्नई सुपर किंग्स और कोलकाता नाइट राइडर्स के बीच चेन्नई के चेपक स्टडियम में खेला गया। यह चेपक स्टेडियम में IPL के 16वें सीजन का आखिरी मैच था। मैच के बाद CSK कप्तान महेंद्र सिंह धोनी जर्सी और टेनिस बॉल दर्शकों को बांट कर उनका शुक्रिया अदा कर रहे थे। इसी बीच कमेंटेटर और पूर्व खिलाड़ी सुनील गावस्कर वहां आए और धोनी से कुछ बात करने लगे। उसके बाद उन्होंने अपनी टी शर्ट की तरफ इशारा कर धोनी से अपनी टी शर्ट पर उनका ऑटोग्राफ लिया।
24. शुभमन गिल ने लिखी भारतीय क्रिकेट में नई कहानी 
पूरे सीजन शुभमन गिल ने शानदार प्रदर्शन किया। गुजरात टाइटंस के ओपनिंग बल्लेबाज गिल ने इस सीजन सबसे ज्यादा रन स्कोर किए और तीन शतक लगाए। क्वालिफायर 2 में मुंबई इंडियंस के खिलाफ 60 गेंदों में 129 रनों की ताबड़तोड़ पारी से गिल ने भारतीय क्रिकेट में नया अध्याय लिख दिया। मुंबई इंडियंस के खिलाफ गिल के इस शतक ने गुजरात टाइटन्स को 233/3 के विशाल स्कोर पर पहुंचा दिया।
25. चेन्नई सुपर किंग्स ने पांचवीं बार उठाई IPL ट्रॉफी
तीन दिन चला IPL फाइनल आखिरकार चेन्नई सुपर किंग्स ने जीता। 28 मई को बारिश हुई, 29 को मुकाबले में देरी हुई और आखिर कर 30 मई की सुबह 2:30 बजे चेन्नई सुपर किंग्स के हाथ में ट्रॉफी आई और सेलिब्रेशन हुआ।
चेन्नई सुपर किंग्स ने पांचवी बार ट्रॉफी जीत कर अपने राइवल मुंबई इंडियंस की बराबरी कर ली है। अब दोनों टीमों के पास 5-5 IPL ट्रॉफी हैं। चेन्नई ने पांचों ट्रॉफी महेंद्र सिंह धोनी की कप्तानी में जीतीं और मुंबई ने रोहित शर्मा की।
